Kutyagumi-gondok a Kárász utcán
Kizárólag pórázon, a nagy testû kutyákat pedig csak szájkosárral sétáltathatják gazdáik a Kárász utcán. Ötbõl két kutyatartó azonban nem tartja be az elõírásokat. Van, aki a padra is felengedi ebét, más viszont akkor is összeszedi a kutyagumit, ha nem biztos benne, hogy a saját ebe csinálta.
A napokban egy fiatal lány sétáltatott egy kölyök német juhászt a Kárász utcán. Az ebre éppen az egyik, vendégekkel tömött kávézó terasza elõtt jött rá a szapora. A lány a kellemetlen helyzet megoldását barátjára hárította: kezébe nyomta a pórázt, és továbbsétált. A fiú egy ideig dilemmázott, majd elõkapott egy zacskót, és a kutyagumi nagyját felszedte a díszburkolatról. A végtermék egy kis darabja azonban az égnek meredve ott maradt, és kisvártatva egy járókelõ belelépett.
Önkormányzati rendelet ugyan nem tiltja, hogy a gazdik kedvencükkel Szeged legnagyobb sétálóutcáján korzózzanak. Az ebtartási szabályzat azonban elõírja: a tu lajdonos, vagy az, aki a kutyát sétáltatja, köteles azonnal eltakarítani a közterületrõl az állat által okozott szennyezõdést. A nagytestû kutyáknál kötelezõ a szájkosár használata, az pedig kicsikre és nagyokra is egyaránt vonatkozik, hogy csakis pórázzal közlekedhetnek. A hétvégén többször is „razziáztunk" a Kárászon. Ötbõl két kutyatartó nem tartotta be a szabályt. Volt, aki még nem is hallott a rendeletrõl. – Harmincezer forintra büntethetnek? – kérdezett vissza meglepetten egy fiatalember, aki póráz és szájkosár nélkül sétáltatta fox terrierjét. Felvilágosításunk után vállat vont, és továbbment. Volt azonban, aki még az elvártnál is lelkiismeretesebben viselkedett. – Lehet, hogy nem is a miénk, de azért felszedem – hallottuk Pádár Tímeától, aki egy nagy köteg nejlonzacskót vásárolt a boltban, és összeszedegette a bizonytalan eredetû kutyagumit.
Padra is ültetik
– Felháborító, hogy egyes gazdák a kutyájukat maguk mellé ültetik a belvárosi padokra – háborgott Nagy Ágnes, aki azt is kifogásolta, hogy bizonyos vendéglátóhelyek teraszára is beengedik az ebeket. Ezt ugyanis nem tiltja rendelet, és a vendéglátósok sem nehezményezik. Négybõl négy helyen azt mondták, kedvencünket a székünk mellé ültethetjük. Csak az egyik kávézóban figyelmeztettek: a kutya csak addig maradhat, amíg nem zavarja a többi vendéget.
kutyagumi Szeged